Foto: N1

BORIS DEŽULOVIĆ i otkaz suradnje koji mu je uputila Slobodna Dalmacija posljednjih su dana jedna od glavnih tema u hrvatskim medijima. Zatiranje slobode novinarskog izražavanja i sankcioniranje novinara opasna je praksa koju je komentirao poznati kolumnist, no dotakao se i tema prosvjeda šatoraša, Milanovićeve vlade, predizborne kampanje i očajnog stanja hrvatskog društva i javnog života.

"Gnjide su preuzele politiku i društvo"

Otkaz u Slobodnoj Dalmaciji primio je preko telefona, otkrio je u emisiji Novi dan televizije N1.

"Vrlo jednostavno kako se to već danas radi, telefonom me nazvao glavni urednik i saopćio mi da je odluka uprave Slobodne Dalmacije da se meni otkaže suradnja, a razlog je tužba grupe splitskih intelektualaca koji su iskamčili sto tisuća kuna odštete zbog mog teksta. Glavni urednik je meni to saopćio u maniri telefonske sekretarice", kazao je Dežulović.



Objasnio je i pojam gnjide kojim se koristio u spornom tekstu te objasnio tko su gnjide u Hrvatskoj.



"Prema rječniku gnjida je osoba vrijedna svakog prijezira, a takvih osoba u Hrvatskoj u smislu javnog života imamo mnogo. Gnjide su preuzele politiku i društvo, one imaju mehanizme obrane. Mediji odavno nisu ono što bi trebali biti, posrednici između istine i čitatelja, alati su održavanja vladajućih i krupnog kapitala koji stoji iza svega. Prije 30-40 godina politika je bila ta koja je ljudima saopćavala otkaze, a danas to radi kapital koji je preuzeo sve medije, to je svima jasno", kazao je na pitanje zašto u Hrvatskoj novinari dobivaju otkaze radi svojih tekstova.

Tekst se nastavlja ispod oglasa

Čestite novinare i objektivne medije vide kao pukotinama u medijima



"Prostor slobode ne postoji, postoje tek pukotine u medijima i one se danas grozničavo pune i zavaraju. Ne treba biti doktor političkih nauka da bi se zbrojilo dva i dva i da se vidi da se priprema teren za izbore. Ja nisam usamljen slučaj, kolegi Krili je isto oduzeta kolumna prije mene i dodijeljena Tihomiru Dujmoviću kojeg bi nazvao portparolom Kolinde Grabar Kitarović. Ono što se događa Paveliću u Novom listu, ne u nekom minornom mediju, to je da se priprema teren za predizbornu kampanju, odnosno postizbornu Hrvatsku", kaže Dežulović.

Na pitanje kako vidi šator u Savskoj, ima isto objašnjenje - predizborna kampanja.



"S jedne strane to je dio predizborne priče, s druge to je naša 25-godišnja stvarnost, devastiranje javnog i društvenog prostora. Već smo imali šator i prosvjede policajaca koje smo zaboravili, imali smo i Mirka Čondića i svaki put se to u pravilnim razmacima događa pred izbore. Upotrijebe se društvene skupine koje se nakon izbora sažvaču i ispljunu, neće to biti prvi put", mišljenja je poznati kolumnist.



"SDP nije napravio ništa, radi se za imovinske kartice, a ne javno dobro"



"Ne vidim te tri godine, lijeva vlada je kao i prije 15 godina razočarala, puno se očekivalo, a napravili nisu ništa. Potpuno je isti model vladanja kakav je koristio i provodio HDZ, ništa se nije promijenilo i ništa ni neće kako se čini. Kod nas političke elite ne shvaćaju da politika ne služe tome da se obogati imovinska kartica već da se radi za javno dobro. Ono je suspendirana kategorija u našem društvu, doživljava se kao komunistički relikt i kad amputirate činjenicu javnog interesa u društvene komunikacije preostaje samo raspodjela društvenih resursa na sitne privatne vlasnike", tvrdi te dodaje kako raspodjela društva na komuniste i one druge služi za raspodjelu biračko tijela i maskiranje sitnih interesa naših političara. To je nazvao katastrofom našeg društva.



"Hrvatska je država i društvo kratkog pamćenja"

Prokomentirao je i trenutnu famu oko Karamarka i optužbi da je radio kao doušnik UDBE.



"Hrvatska država i društvo entitet su jako kratkog pamćenja. Prije 25 godina svi smo o tome sve znali, kao da smo zaboravili. Tuđman je bio visoki komunistički general prije nego što se sjetio da je Hrvat, on je državu stvorio sa samom kremom UDBE. Znali smo i onda, a sada otkrivamo da je pola HDZ-a bilo s debelim dosjeima u UDBI i da je ta priča neobjašnjiva bez UDBE. Sad se odjednom senzacionalno otkriva da je za stvaranje hrvatske države korištena UDBA ili je UDBA koristila njih."



Budući da se u Hrvatskoj ponovno stvorio duh 90-ih , Dežulović je odgovorio i na pitanje postoji li prostor za novi Feral.



"O tome kad će i hoće li ćemo vidjeti, ali očito je da postoji apsolutna potreba za prostorom slobodnog kritičkog mišljenja i elementarne informacije", zaključio je Dežulović.

